Steenhuisen waarsku Zille om in haar baan te blyJohn Steenhuisen is as parlementêre leier aangekondig. (Foto: Twitter) Die DA-leierskapskandidaat John Steenhuisen het die voorsitter van die party se federale raad, Helen Zille, gemaan om “in haar baan te bly” of anders sal hy vir haar wys waar die geel streep is. Steenhuisen het vanmiddag sy kandidatuur vir die DA-leierskap aangekondig kort nadat hy onbestrede tot parlementêre leier verkies is. Hy het die aankondiging gemaak voor die Kaapse Persklub by Kelvin Grove in Nuweland, in die hartland van die DA. Die DA se oorgangsleier word op 17 November deur die party se federale raad verkies, en die nuwe heeltydse leier in April op die party se landwye federale kongres. Op ŉ vraag of Zille nie maar die mag agter sy leierstroon sal wees, en hy maar sal moet spring as sy so sê nie, het Steenhuisen gesê hy en Zille het al vantevore vuriglik saamgestem én vuriglik verskil. “Een van die kwessies waaroor ek met haar verskil het, was haar twiet oor kolonialisme. Ek meen Twitter is geensins die regte platform om so ŉ ingewikkelde kwessie te opper nie. Wat leierskap betref: Sy het onderneem om in haar baan te bly. As ek leier is en sy doen dit nie, sal ek haar wys waar die geel streep loop,” het hy onderneem. Steenhuisen het toegegee dis tans taai tye vir die DA, en gesê een van die hoofredes is omdat kiesers onseker is oor wat die DA is en waarvoor die party staan. Hy het gesê die DA en sy voorgangerpartye is al deur erger uitdagings, byvoorbeeld toe dr. Van Zyl Slabbert in 1986 as PFP-leier bedank het, toe die DP byna uitgewis is in die 1994-verkiesing, asook toe Marthinus van Schalkwyk se volgelinge die DA verlaat het. “Persoonlikhede kom en gaan, maar nou is die tyd om die murg in ons pype te toon en meer as ooit aan ons liberale beginsels getrou te bly. Daar is drie groot strikke waarin die DA kan trap, naamlik om na regs te swenk en soos die VF Plus te raak, na links te swenk en ŉ ANC Lite te raak, of niks te doen nie en die huidige krisis te ontken,” aldus Steenhuisen. “Die DA moet ŉ fort van staal in die middel van die Suid-Afrikaanse politiek vorm. Ons moet die party wees van nierassigheid, van omgee vir die kwesbares, van versoening en van sterk, skoon regering. “Ons staan vir ŉ ondernemersekonomie wat gelyke kanse gee, maar nie gelyke uitsette probeer bewimpel nie. Ons rigsnoer is die Grondwet en die oppergesag van die wet,” het hy voortgegaan. “Liberalisme glo in kreatiewe konflik deur byvoorbeeld die vryheid van die pers en vryheid van spraak. Liberalisme is dinamies en haak nie op een plek vas nie, maar pas aan by omstandighede met behoud van beginsel. Liberalisme wantrou te veel mag op een plek en liberalisme staan vir die vryheid van die individu. “Liberalisme ondersteun groepregte soos onderrig in Afrikaans, maar nie groepdenke waarin iemand aan sy etnisiteit geoordeel word nie. “As DA-leier is dit wat ek sal nastreef, en dit sal die DA sterker maak,” het Steenhuisen gesê.